Un droidigezh diwar ar galleg  eo, pezh n'eo ket anat diouzh ar c'hentañ sell peogwir eo kuzhet an troer a-dreñv un anv-pluenn : SPARF. Ar pevare levr ganti eo en dastumadeg levrioù evit ar re yaouank gant Keit Vimp Bev, ha n'int ket bet holl lakaet e brezhoneg gant ar memes den evit doare. Perak treiñ romantoù Laurence Lavrand kentoc'h eget reoù all, ne ouezan ket : daoust hag-eñ e teu ar goulenn diganti ?  Evit Bec'h war ar c'helenner, n'eo ket ul levr fall, kemeret he deus ar boan ar skrivagnerez da gampiñ tudennoù gwirion, dezho ur vuhez leun e-kichen ar meni enklask-polis : ar vuhez-se a gemer kalz a blas e-keñver an itrik ha n'eur ket sur n'eo ket pemdez ar skolajiadez danvez pennañ al levr zoken (betek an hanter e kaven fall tre an titl !). N'eo ket ken dedennus an darvoudoù tro-dro d'ar c'hevrinoù a dremen er skolaj, eta. Ha m'en dare hag-eñ n'eo ket dre m'eo un tammig re jentil ar re zroug, kuit da feukiñ den ebet (evit ar vugale eo, kea !).  Skrivet mat eo ha dedennus eo da lenn, met anat eo n'eo ket ur  bennoberenn, evel levrioù all ar skrivagnerez bet lakaet e brezhoneg. E galleg, war astell al levrioù evit ar grennarded, e kavfe e blas kement ha paskañ boued d'al lennerien douet. E brezhoneg avat, m'eo evit skolajidi a lenn tri levr ar bloaz peogwir int rediet d'en ober, n'on ket sur e vo dibabet gant ar gelennerien, dre an abeg m'eo un droidigezh paneveken !  Chom a ra an dud deuet, ar re o teskiñ, hag ar re all a lenn eveldon evit diverrañ o amzer hep terriñ o fenn… Evito e vo mat tre, ha ne chomo ket  gwall bell da bouezañ war o soñjoù ouzhpenn : Eus ar c'hentañ.